Source: https://eur-lex.europa.eu/legal-content/MT/TXT/HTML/?uri=CELEX:32020R0386&from=EN
Timestamp: 2020-07-06 08:45:49+00:00
Document Index: 1712123

Matched Legal Cases: ['arti 4', 'arti 3', 'arti 4', 'arti 1', 'arti 1', 'arti 1', 'arti 1', 'arti 3', 'arti 1']

L_2020073MT.01000101.xml
REGOLAMENT TA’ IMPLIMENTAZZJONI TAL-KUMMISSJONI (UE) 2020/386
tad-9 ta’ Marzu 2020
li jemenda l-Anness II tad-Deċiżjoni 2007/777/KE fir-rigward tal-lista ta’ pajjiżi terzi jew ta’ partijiet minnhom minn fejn hija awtorizzata l-introduzzjoni fl-Unjoni tal-prodotti tal-laħam u dawk tal-istonku, il-bżieżaq tal-awrina u l-imsaren ittrattati, u li jemenda l-Anness II tar-Regolament (UE) Nru 206/2010 fir-rigward tal-lista ta’ pajjiżi terzi, territorji jew partijiet minnhom minn fejn hija awtorizzata l-introduzzjoni fl-Unjoni ta’ laħam frisk
Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (1), u b’mod partikolari l-frażi introduttorja tal-Artikolu 8, l-ewwel subparagrafu tal-punt (1) tal-Artikolu 8, il-punt (4) tal-Artikolu 8, u l-Artikolu 9(4)(c) tagħha,
Id-Deċiżjoni tal-Kummissjoni 2007/777/KE (3) tistabbilixxi, inter alia, il-kundizzjonijiet tas-saħħa tal-annimali u tas-saħħa pubblika għall-importazzjoni fl-Unjoni ta’ kunsinni ta’ ċerti prodotti tal-laħam u tal-istonku, ta’ bżieżaq tal-awrina u ta’ msaren ittrattati li għaddew minn wieħed mit-trattamenti stipulati fil-Parti 4 tal-Anness II tagħha (“il-prodotti bażiċi”). Barra minn hekk, il-Parti 3 tal-Anness II tad-Deċiżjoni 2007/777/KE tistabbilixxi lista ta’ pajjiżi terzi jew ta’ partijiet minnhom minn fejn hija awtorizzata l-importazzjoni fl-Unjoni tal-biltong/jerky u tal-prodotti tal-laħam pasturizzat, diment li jkun sarilhom wieħed mit-trattamenti msemmija fil-Parti 4 ta’ dak l-Anness.
Ir-Regolament tal-Kummissjoni (UE) Nru 206/2010 (4) jistabbilixxi, inter alia, ir-rekwiżiti relatati maċ-ċertifikazzjoni veterinarja għall-introduzzjoni fl-Unjoni ta’ kunsinni ta’ laħam frisk tal-annimali ungulati. Il-Parti 1 tal-Anness II ta’ dak ir-Regolament tistabbilixxi lista ta’ pajjiżi terzi, territorji jew partijiet minnhom minn fejn dawn il-kunsinni jistgħu jiġu importati fl-Unjoni, kif ukoll il-kundizzjonijiet speċifiċi għall-introduzzjoni ta’ dawk il-kunsinni minn ċerti pajjiżi terzi.
Ċerti partijiet tal-Afrika t’Isfel huma elenkati fil-Partijiet 1 u 3 tal-Anness II tad-Deċiżjoni 2007/777/KE bħala awtorizzati għall-importazzjoni fl-Unjoni tal-prodotti bażiċi u tal-biltong rispettivament.
Ċerti partijiet tal-Afrika t’Isfel huma wkoll elenkati fil-Parti 1 tal-Anness II tar-Regolament (UE) Nru 206/2010 bħala awtorizzati għall-importazzjoni fl-Unjoni ta’ kunsinni ta’ laħam frisk ta’ ċerti annimali ungulati domestiċi u selvaġġi, minbarra l-annimali ekwini. Madankollu, l-importazzjonijiet ta’ laħam frisk minn dawk l-ispeċijiet ilhom sospiżi mill-2011 minħabba s-sitwazzjoni tal-marda tal-ilsien u d-dwiefer fiż-żona
Id-Deċiżjoni 2007/777/KE u r-Regolament (UE) Nru 206/2010 jirrikonoxxu r-reġjonalizzazzjoni ta’ pajjiżi terzi. Id-deskrizzjoni ta’ parti mit-territorju tal-Afrika ta’ Isfel, bil-kodiċi “ZA-1”, kif emendata mill-awtoritajiet tal-Afrika t’Isfel wara tifqigħa tal-marda tal-ilsien u d-dwiefer fl-2011, li ssir referenza għaliha f’dawk iż-żewġ atti, ma għadhiex preċiża.
L-Anness tad-Deċiżjoni tal-Kummissjoni 2011/163/UE (5) jistabbilixxi lista ta’ pajjiżi terzi li l-pjanijiet tagħhom għall-monitoraġġ ta’ gruppi ta’ residwi u sustanzi fl-annimali u fil-prodotti tal-annimali maħsuba għall-konsum mill-bniedem ġew approvati mill-Kummissjoni. L-importazzjonijiet fl-Unjoni mill-Afrika t’Isfel ta’ prodotti tal-laħam mill-ispeċijiet kollha tal-annimali, bl-eċċezzjoni tal-prodotti tal-laħam tal-kaċċa slavaġ, mhumiex permessi skont dik id-Deċiżjoni, billi l-Afrika t’Isfel ma għandhiex pjan approvat.
Fi Frar 2017, twettaq awditu mill-Kummissjoni fl-Afrika t’Isfel sabiex tiġi evalwata s-sistema ta’ kontroll tas-saħħa tal-annimali fis-seħħ f’dak il-pajjiż terz, b’mod partikolari fir-rigward tal-kontrolli li jikkonċernaw il-marda tal-ilsien u d-dwiefer (“l-awditu tal-Kummissjoni tal-2017”). Il-Kummissjoni sabet li, għalkemm is-sistema ta’ kontroll li tirregola l-produzzjoni tal-prodotti bażiċi koperti mill-awditu tista’, fil-prinċipju, tipprovdi garanziji adegwati li dawn huma prodotti f’konformità mar-rekwiżiti rilevanti tal-Unjoni, l-effettività tagħha hija mdgħajfa mill-problemi osservati fl-implimentazzjoni tagħha, b’mod partikolari rigward it-twettiq tal-kontrolli uffiċjali u d-diffikultajiet tal-persunal. Barra minn hekk, ir-regoli u l-prinċipji ta’ ċertifikazzjoni joffru, b’mod ġenerali, garanziji ekwivalenti għal dawk stabbiliti fil-liġi tal-Unjoni, iżda n-nuqqasijiet osservati fl-implimentazzjoni tagħhom jikkompromettu l-affidabbiltà tagħhom u l-garanziji dwar xi wħud mid-dikjarazzjonijiet iffirmati fiċ-ċertifikati għall-importazzjoni fl-Unjoni.
Billi l-importazzjonijiet ta’ laħam frisk u prodotti tal-laħam ta’ annimali ungulati mill-Afrika t’Isfel mhumiex permessi skont id-Deċiżjoni 2011/163/UE, u filwaqt li jitqiesu s-sejbiet tal-awditu tal-Kummissjoni tal-2017, u b’mod partikolari n-nuqqas ta’ garanziji dwar il-kontrolli uffiċjali għall-marda tal-ilsien u d-dwiefer, u biex jinżammu ċ-ċarezza u l-konsistenza tal-leġiżlazzjoni tal-Unjoni, l-entrata “ZA-1” li tkopri parti mit-territorju tal-Afrika t’Isfel jenħtieġ li titħassar mill-entrata tal-Afrika t’Isfel fil-Partijiet 1 u 3 tal-Anness II tad-Deċiżjoni 2007/777/KE u mil-lista ta’ pajjiżi terzi awtorizzati għall-importazzjoni ta’ laħam frisk tal-annimali ungulati fil-Parti 1 tal-Anness II tar-Regolament (UE) Nru 206/2010.
Wara l-faċilitazzjoni tan-Nazzjonijiet Uniti (NU), Ateni u Skopje laħqu ftehim bilaterali (“Il-Ftehim ta’ Prespa”) f’Ġunju 2018, biex jibdlu r-referenza proviżorja tan-NU għall-Eks-Repubblika Jugoslava tal-Maċedonja. Dan il-ftehim issa ġie ratifikat miż-żewġ pajjiżi u r-Repubblika tal-Maċedonja ta’ Fuq innotifikat formalment lill-UE dwar id-dħul fis-seħħ tiegħu.
Għalhekk, jenħtieġ li l-Anness II tad-Deċiżjoni 2007/777/KE u l-Anness II tar-Regolament (UE) Nru 206/2010 jiġu emendati skont dan.
L-Anness II tad-Deċiżjoni 2007/777/KE huwa emendat f’konformità mal-Anness I ta’ dan ir-Regolament.
L-Anness II tar-Regolament (UE) Nru 206/2010 huwa emendat f’konformità mal-Anness II ta’ dan ir-Regolament.
Magħmul fi Brussell, id-9 ta’ Marzu 2020.
(3) Id-Deċiżjoni tal-Kummissjoni 2007/777/KE tad-29 ta’ Novembru 2007 tistipula l-kundizzjonijiet tas-saħħa tal-annimali u tas-saħħa pubblika kif ukoll il-mudelli taċ-ċertifikati għall-importazzjonijiet ta’ ċerti prodotti tal-laħam u tal-istonku, il-bżieżaq tal-awrina u l-imsaren ittrattati għall-konsum mill-bniedem minn pajjiżi terzi u li tirrevoka d-Deċiżjoni 2005/432/KE (ĠU L 312, 30.11.2007, p. 49)
(4) Ir-Regolament tal-Kummissjoni (UE) Nru 206/2010 tat-12 ta’ Marzu 2010 li jistabbilixxi listi ta’ pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta’ annimali partikulari u laħam frisk u r-rekwiżiti relatati maċ-ċertifikazzjoni veterinarja (ĠU L 73, 20.3.2010, p. 1).
(5) Id-Deċiżjoni tal-Kummissjoni 2011/163/UE tas-16 ta’ Marzu 2011 dwar l-approvazzjoni tal-pjanijiet sottomessi mill-pajjiżi terzi skont l-Artikolu 29 tad-Direttiva tal-Kunsill 96/23/KE (ĠU L 70, 17.3.2011, p. 40).
L-Anness II tad-Deċiżjoni 2007/777/KE huwa emendat kif ġej:
Fil-Parti 1, fl-entrata għall-Afrika t’Isfel, titħassar ir-ringiela għat-territorju ZA-1;
l-entrata għall-Eks-Repubblika Jugoslava tal- Maċedonja hija sostitwita bl-entrata li ġejja għall-Maċedonja ta’ Fuq:
Ir-Repubblika tal-Maċedonja ta’ Fuq
titħassar in-nota f’qiegħ il-paġna (**) li tikkorrispondi għall-entrata għall-Eks-Repubblika Jugoslava tal-Maċedonja;
Fil-Parti 3, fl-entrata għall-Afrika t’Isfel, titħassar ir-ringiela għat-territorju ZA-1.
Il-Parti 1 tal-Anness II tar-Regolament (UE) Nru 206/2010 hija emendata kif ġej:
fl-entrata għal ZA, titħassar ir-ringiela għat-territorju ZA-1.